b'\n_START_ARTICLE_\nDragan Maru\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nOd leta 1968 do 1972 je hodil na Gimnazijo v Kopru. \xc5\xa0tudiral je matematiko na Univerzi v Ljubljani. Doktoriral je leta 1981 na Univerzi v Readingu z disertacijo O simetri\xc4\x8dnih digrafih po to\xc4\x8dkah (On Vertex Symmetric Digraphs) pod mentorstvom Nash-Williamsa._NEWLINE_Maru\xc5\xa1i\xc4\x8d velja za ustanovitelja slovenske \xc5\xa1ole algebrske teorije grafov in permutacijskih grup. Leta 2002 je za svoje prispevke k teoriji grafov in algebri prejel Zoisovo nagrado. Je ustanovni urednik znanstvene revije Ars Mathematica Contemporanea._NEWLINE_Maru\xc5\xa1i\xc4\x8d je idejni pobudnik Univerze na Primorskem. Pred nastopom funkcije njenega rektorja je bil dekan in eden od ustanoviteljev Fakultete za matematiko, naravoslovje in informacijske tehnologije (UP FAMNIT), ki je najmlaj\xc5\xa1a \xc4\x8dlanica te univerze, hkrati pa tudi ena najhitreje rasto\xc4\x8dih._NEWLINE_Maru\xc5\xa1i\xc4\x8d aktivno deluje znotraj dr\xc5\xbeavnih strokovnih teles visokega \xc5\xa1olstva in znanosti. V letih 2005 \xe2\x80\x93 2011 je bil \xc4\x8dlan Sveta za visoko \xc5\xa1olstvo Republike Slovenije. Trenutno je \xc4\x8dlan Strokovnega sveta Republike Slovenije za splo\xc5\xa1no izobra\xc5\xbeevanje in \xc4\x8dlan Odbora Republike Slovenije za Zoisovo nagrado, Zoisovo priznanje, priznanje Ambasador znanosti Republike Slovenije ter Puhovo priznanje._NEWLINE_Na Maru\xc5\xa1i\xc4\x8devo pobudo je bilo leta 2010 v Kopru ustanovljeno Akademsko \xc5\xa1portno dru\xc5\xa1tvo FAMNIT, ki si prizadeva prek \xc5\xa1porta kot vzgojnega dejavnika dose\xc4\x8di pozitivni u\xc4\x8dinek pri osebnostnem razvoju koprskih mlaj\xc5\xa1ih generacij._NEWLINE_Maru\xc5\xa1i\xc4\x8d je prejemnik najvi\xc5\xa1jega priznanja Mestne ob\xc4\x8dine Koper \xe2\x80\x93\xc2\xa0\xc2\xbbPriznanje 15. maj za \xc5\xbeivljenjsko delo na podro\xc4\x8dju dru\xc5\xbebenih, znanstvenih in pedago\xc5\xa1kih dejavnosti v Mestni ob\xc4\x8dini Koper\xc2\xab\xc2\xa0je prejel v letu 2011.\n_START_SECTION_\nDru\xc5\xbeina\n_START_PARAGRAPH_\nNjegova brata sta psihiater in psiholog Andrej Maru\xc5\xa1i\xc4\x8d ter zdravnik Dorjan Maru\xc5\xa1i\xc4\x8d.'